Tappaako talvi sinilevän ja oliko Urho Kekkonen hyvä presidentti?

Lasten tiedekysymyksissä pohditaan myös, voiko hämähäkki käyttää toisen seittiä, miksi musiikki herättää tunteita ja miltä mustan aukon sisällä näyttää.

Tappaako talvi sinilevän?

Niila Voho, 9

Talvi ei tapa sinilevää. Syksyn tullen sinilevä ei kuitenkaan enää jatka kasvuaan. Levän tarvitsemat ravinteet loppuvat, valon määrä vähenee, ja vesi kylmenee.

Valmiiksi huonokuntoisten levien kimppuun käyvät myös virukset ja leviä syövät pieneliöt. Ne ovat voimattomia hyväkuntoista levää vastaan, mutta syksyn heikentämä levä käy hyvin niiden ravinnoksi.